Rystad Energy væntar røð av húsagangum í 2020 Ein blandingur av koronavirus- og oljutvídráttum millum Saudiarabia og Russland fer at fáa álvarsligar avleiðingar fyri oljuídnaðin í 2020, metir ein greinari. Ein oljuprísur, sum er farin niður í nærum helvt síðan á nýggjárinum fer at hava nei-ligar avleiðingar á oljuídnaðin longu í ár, væntar Audun Martinsen, leiðari fyri oljutænastugreining hjá norska greiningarhúsinum, Rystad Energy. “ Eg trúgvi ikki, at øll eru greið yvir, hvussu ljótt tað kann koma at síggja út,” sigur greinarin í einari samrøðu við norska blaðið Dagens Næringsliv. Við ársskiftið var oljuprísurin á einum fati 54 dollarar. Mikunáttina var hann undir 29 dollarar fyri fatið. Sambært greinaranum er orsøkin til fallið í oljuprísinum koronavirusið og oljukreppan millum Saudiarabia og Russland. Og hetta kann fáa prísin at falla uppaftur meira. Tískil metir Audun Martinsen, at fleiri húsagangir fara at gerast veruleiki longu í 2020. “ Tað fara at koma broytingar, umskipanir, og vit fara at síggja rættiliga nógvar húsagangir,” sigur Audun Martinsen. Greinarin sær fyri sær tveir møguleikar í prísinum. Ein góðan og ein ringan møguleika: Annaðhvørt kemur prísurin fyri fatið upp í 40 dollarar fyri tunnuna í miðal, ella fer hann at liggja á 30 dollarum fyri tunnuna í miðal.